În mințile multora dintre britanicii care au votat Brexit trebuie să fi fost, dacă a fost ceva, gândul că, așa, Marea Britanie scapă de toate relele care bântuie continentul. Poate, în acest fel înspăimântător, vor înțelege că nu pot să nu rămână uniți cu Europa, cel puțin în moarte și suferință.

De aceeași factură este produsul creierilor ambasadorului României la Londra, cu privire la victimele noului asasinat în masă de pe Podul Londrei, sintetizat în propoziția: „Doamne ajută să nu fie români!”.

Adică, fă, Doamne, minunea asta bună și frumoasă, morții să fie ai altora, că poate ești și tu oleacă român.

Dumnezeu, în caz că există, poate fi rugat, pur și simplu, să nu îngăduie omorârea abominabilă și ticăloasă a oamenilor, punct.

Ceva îmi spune însă că Dumnezeul ambasadorului Mihalache nu va întreprinde nimic în acest sens. Sfidându-l pe Cel de Sus și Poliția britanică, asasinii au lovit în același loc și în același mod ca în martie: Podul Londrei, mașină proiectată asupra mulțimii, urmată de atacarea trecătorilor cu cuțitul.

Foto: Guliver Getty Images

Adică, credeați, londonezilor, că s-au luat măsuri, că unde și cum s-a întâmplat nu se va mai întâmpla? Ei, uite că nu-i așa. Învățați, deci, să vă fie frică, tuturor, în fiecare zi a vieții voastre, că oriunde v-ați afla, în metrou, într-o clădire, la piață, pe stradă, se poate să nu mai ajungeți acasă, voi și cei dragi.

Să muriți și să trăiți cu spaima în suflet.

Acestea nu mai sunt atentate, sunt asasinate. Cuvântul atentat are o încărcătură politică. Presupune, cum îi spune și numele, încercarea de a obține ceva de la autorități prin luare de ostatici și crime. Scopul acestor hominizi ucigași ai zilei de azi este doar să provoace cât mai multă durere oamenilor. În contrapartidă, repetă ei, cu durerea și suferința din Irak și Siria.

De aceea, repet și eu, singura soluție eficientă împotriva lor este înțelegerea dintre SUA, UE, Marea Britanie, Rusia pentru a lichida prin acțiune comună formațiunile ISIS din Orientul Mijlociu. Altfel, omorurile vor continua peste tot, în ciuda măsurilor de securitate, oricât de sofisticate.

Îți recomandăm Ochiul de șarpe

Asta sper, dar e posibil ca unii să creadă că monștrii sunt porniți acum pe englezi, și că pe ei or să-i lase în pace...

Și mai sper să înceteze această batjocorire a memoriei celor uciși, prin comunicarea de către mass-media a numelor ucigașilor. Dincolo de întreținerea ciumei psihice a atacurilor criminale, prin gloria informațională a făptuitorilor, e ca și cum călăii ar fi puși în aceeași groapă cu victimele.

Moscheile tuturor comunităților musulmane au refuzat să primească pentru înmormântare hoitul ucigașului de copii de la Manchester Arena...